- Roma
- <
- 10
- >

10
1 Mga kamaranghod ko sa pagtuod, sing-ano an paghandom ko na masalbar an mga Judio! Sing-ano an pangadyi ko sa Dios para sa inda! 2 Ako na mismo an makapamatuod na grabe an kaila ninda sa Dios. Kaya lang an ginbasihan sani dili an matuod na pagkaaram. 3 Kay wara ninda pag-angaya an paagi kun pan-o ginapatanos san Dios an mga tawo kundi nagtalinguha lugod sinda paghimo san inda sadiri na paagi. Kaya wara sinda mag-ako na patanuson san Dios, 4 pero ginhuman na ni Cristo an pagtalinguha na magin matanos paagi sa Kasuguan agod mapatanos an tanan paagi sa pagtuod.
An Pagkasalbar Para Sa Tanan
5 Amo ini an ginsurat ni Moises manungod sa katanusan paagi san pagsunod sa Kasuguan: “An mga nagatuman sa ginasugo san Kasuguan, mabubuhay sa Kasuguan.”*Kitaa sa Levitico 18:5. 6 Pero amo naman ini an nasabi manungod sa katanusan na ginbasi sa pagtuod: “Ayaw paghunga sa imo sadiri, ‘Sin-o an masaka sa langit?’,” (na an gusto sabihon, agod palusadon si Cristo). 7 “O kaya ‘Sin-o an malusad sa kairarumi san duta?’,” (na an gusto sabihon, agod bangunon si Cristo hali sa mga patay.)†Kitaa sa Deuteronomio 30:12-13.
8 Kundi ini an ginasabi,
“Halapit na sa iyo an Maayo Na Barita san Dios.
Ada na sa iyo mga ba-ba kag tagipusuon,”‡Kitaa sa Deuteronomio 30:14.
na amo an barita manungod sa pagtuod na amon ginatukdo. 9 Niyan, masasalbar ka kun nagatuod ka na si Jesu-Cristo binuhay gihapon san Dios hali sa kamatayon, kag kun ginaako mo na si Jesus an Ginoo. 10 Kay san pagtuod mo sani sa imo tagipusuon ginpatanos ka san Dios, kag san pagsumat mo naman nasalbar ka na sa paghusgar. 11 An nasurat man ngani sa Banal Na Kasuratan sugad sani, “Waraʼn maaaluhan na nagatuod sa iya.”§Kitaa sa Isaias 28:16. 12 An Dios pareho Ginoo san tanan kag ginapabuganaan niya sin mga biyaya an tanan na nagatawag sa iya kay sa pagkita niya waraʼn pagkaiba an mga Judio kag dili-Judio. 13 Nasurat man ngani sa Banal Na Kasuratan, “Masasalbar an tanan na magatawag sa Ginoo.”*Kitaa sa Joel 2:32.
14 Pero, pan-o man makatawag sa iya an mga tawo na wara pa sindaʼn pagtuod sa iya? Pan-o man sinda makatuod na wara pa man sindaʼn nababatian manungod sa iya? Pan-o man sinda makabati na wara man sin nagatukdo? 15 Pan-o man may magtukdo san Maayo Na Barita pwera na lang kun may nagsugo pakadto sa inda? An nasurat ngani sa Banal Na Kasuratan sugad sani, “Kaayo baga san pag-abot san mga nagadara san Maayo Na Barita!”†Kitaa sa Isaias 52:7.
16 Pero dili sinda tanan nag-ako san Maayo Na Barita. Sabi ngani mismo ni Isaias: “Ginoo, sin-o an nagtuod san amon gintukdo?”‡Kitaa sa Isaias 53:1. 17 Kaya pagtuod an nahuhumanan san pagapamati sa Maayo Na Barita na ginatukdo manungod kan Cristo.
18 Pero, mahunga ako: nano, matuod man gayod na wara sinda makapamati san gintukdo? Syimpre nakapamati sinda! Nasurat ngani sa Banal Na Kasuratan,
“Nakalukop sa bilog na kinab-an an pagpamatuod san mga bagay na ginlalang san Dios
kag nakaabot ini bisan diin na parte san duta.”§Kitaa sa Salmo 19:4.
19 Mahunga gihapon ako, nano, wara man gayod makaaram an mga taga-Israel na para sa tanan an Maayo Na Barita? Si Moises mismo an una na masabat sana pagsabi niya sugad sani,
“Pagapaawaon ko kamo dahilan sa mga tawo na ginahuna niyo dili man nasyon.
Pagapauriton ko kamo dahilan sa usad na nasyon na ginahuna niyo mga luku-luko an katawuhan.”*Kitaa sa Deuteronomio 32:21.
20 Pero mas maisog si Isaias san pagsabi,
“Naagihan ako sadtoʼn dili nagahanap sa akon. Nagpakita ako sadtoʼn dili man lang nagausisa manungod sa akon.”†Kitaa sa Isaias 65:1.
21 Kag amo ini an sabi niya manungod sa Israel,
“Maghapon na nakaunat an akon kamot sa pag-agda sa mga katawuhan san Israel na parasupak kag sutil na nasyon.”‡Kitaa sa Isaias 65:2.

- Roma
- <
- 10
- >

*10:5 Kitaa sa Levitico 18:5.

†10:7 Kitaa sa Deuteronomio 30:12-13.

‡10:8 Kitaa sa Deuteronomio 30:14.

§10:11 Kitaa sa Isaias 28:16.

*10:13 Kitaa sa Joel 2:32.

†10:15 Kitaa sa Isaias 52:7.

‡10:16 Kitaa sa Isaias 53:1.

§10:18 Kitaa sa Salmo 19:4.

*10:19 Kitaa sa Deuteronomio 32:21.

†10:20 Kitaa sa Isaias 65:1.

‡10:21 Kitaa sa Isaias 65:2.

© 1993 WBT